text: Kommune brød dagpengeregler
  06 juli 2011 kl. 10.03
  Kolding Kommune skylder en enlig mor sygedagpenge for 33 uger, efter at Beskæftigelsesankenævnet har underkendt kommunens stop for ydelsen.
  Det skriver Fagbladet 3F.
  40-årige Berit Kirkeby Hansen, der forsørger to piger på 15 år, lider af depression og en tennisalbue i venstre arm.
  Hun blev fyret i april 2010 på grund af sygdom, men røg på kontanthjælp, da en vikaransat af Falck Jobservice under Kolding Kommune, stoppede hendes sygedagpenge 1. august sidste år.
  Beskæftigelsesankenævnet har i maj i år givet Berit Kirkeby Hansen ret i, at hendes sygedagpenge skulle have været forlænget.
  Kolding Kommune har endnu ikke efterbetalt pengene, men undersøger nu sagen, oplyser Beskæftigelseschef Lasse Kamp til Fagbladet 3F.
  Administrerende direktør for Falck Jobservice A/S Bo Hammer har ingen kommentarer.
  